Consilierul onorific al ministrului Transporturilor denunță ”bătaia de joc” față de Moldova din cauza ignorării Autostrăzii Iași – Târgu Mureș

Cătălin Urtoi, vicepreședintele asociaţiei “Împreună pentru A8“ și consilier onorific al ministrului Transporturilor, Lucian Bode, a criticat dur pe Facebook neincluderea autostrăzii Unirii, Iași – Târgu Mureș, în lista proiectelor de infrastructură care ar urma să beneficieze de finanțare europeană în viitorul buget UE.

”Toate partidele şi-au bătut joc din 2007 şi până azi de banii europeni. În 14 ani nu am fost în stare să ne rezolvăm problemele de infrastructură aşa cum au făcut alţii în jurul nostru. M-am săturat să vă văd pe toţi, de la stânga până la dreapta cum vă bateţi joc de Moldova şi cum aţi ajuns să faceţi din A8 doar un proiect electoral. Cât credeţi că o să vă mai suportăm?!”, a scris Urtoi pe Facebook.

Cătălin Urtoi a mai anunțat că vineri, 24 ianuarie, va protesta în Piața Unirii din Iași împreună cu colegii săi din asociația “Împreună pentru A8“.

”Pe 24 Ianuarie voi fi în Piaţa Unirii alături de colegii mei din asociaţia Împreună Pentru A8 Domnule Preşedinte Klaus Iohannis aveţi acum obligaţia să spuneţi ceva şi să lămuriţi situaţia proiectului A8! Sunteţi Preşedintele României şi trebuie să suţineţi acest proiect al Moldovei pe care l-aţi stabilit prin LEGE – Legea 291/2018-Autostrada Unirii!”, a mai scris consilierul lui Bode.

Reacția lui Urtoi vine după ce deputatul USR Cătălin Drulă, membru în Comisia de Transporturi a Camerei Deputaților, a anunțat că autostrada Unirii, care ar trebui să lege Târgu Mureș de Iași și Ungheni, nu este prinsă în proiectul de Program Operațional pentru infrastructură mare al României pentru viitorul buget UE (2021 – 2027).

Foto: Asociația Împreună pentru A8